شەفەق
نیوز/ وەڕێەوبەرایەتی پەروەردەی ئیدارەی گەرمیان، ئمڕوو شەممە هوشداری دا ک چەن مەکتەویگ
کۆنە هەس هانە هەڕەشەی رمیان و یە ماوەی درویژیگە خاسەو نەکریانە، لە خود وەختەگە باس
کەمی شمارەی بینایل مەکتەوەیل کرد.
دارا
حەسەن وەڕیەوبەر گشتی پەروەردەی ئیدارەی گەرمیان لە بەیاننامەیگ رەسیە ئاژانس
شەفەق نیوز وت: گرفتە گەورەیە ک بایەتە چارەی بکریەێد ئەوەسە ک مەکتەوەل کەمن لەوەختیگ
شمارەی خوەنەوارەیل ساڵ دویای ساڵ زیایەو بوود، و دووپات کرد ک توەنستیمن بەجەر گرفتەیل
بکەیمن، و هەس کەیمن پیش کەفتیمنە، باوجی ئەوە نیە ک ئەوەسا مەکتەوەیل نوویگ بینا کریەن.
وەڕیەوبەر
گشتی پەروەردەی ئیدارەی گەرمیان وتیش: نۆ مەکتەو لەناو ئیدارەگە نزیکە بڕمیەن، و کتاویگ
ئەرا وەزارەت پەروەردە و فێرکردن و دارایی کلکردمە تا دەسبکەنە خاسەوکردنیان.
وتیش:
رەزامەنی وەزارەت دارایی و ئابوری و ئەنجومەن وەزیرەیل هەرێم کوردستان ئەرا دەسکردن
وە خاسەوکردن ٧٠ مەکتەو وە زویترین وەخت وەرگریا، و ئەوەسا ٨ مەکتەو لەبان بووجەی ئەوزەڵکردن
پارێزگایل خاسەو کریەن.
دیاری
کرد ک مەکتەو سەرەتایی لە ئاوای زەماوەنگەی ک نزیکە بڕمیەێد رەزامەنی ئەرا خاسەوکردنی
هات، باوجی هەڵە لەناو بەڵگەیل هەس ک لەجیای تەرخانکردن ٧٠ مەلیۆن، ٥٠ مەلیۆن کلکریایە،
و ئیسە تەقەلای چارەکردن گیچەڵەگە دەیمن، و دیاری کرد ک ١٣ مەکتەو لە ئیدارەی
گەرمیان هەس سێ دەوام هاناویان، و ئەگەر لە ساڵەیل بانان ئیجویرە وەردەوام بوود، ئەوسا
گیچەڵیگ گەورەتر ئەرامان پەیا  کەێد.
٤٠٥
مەکتەو ناوەندی و سەرەتایی لە ئیدارەی گەرمیان هەس، و لەوەر قەیران دارایی کار لە سێ
پڕۆژە وسیا.
